居六年，高祖疾益甚，愈欲易太子。及燕，置酒，太子侍。四皓從之，年皆八十有餘，鬚眉皓白，衣冠甚偉。高祖怪而問曰：「彼何為者？」四皓前對。乃大驚曰：「吾求公數歲，公辟逃我，今公何自從吾兒遊乎？」四皓皆曰：「陛下輕士善罵，臣等義不受辱，故恐而亡匿。竊聞太子為人仁孝，恭敬愛士，天下莫不延頸欲為太子死者，故臣等來耳。」高祖乃曰：「煩公幸卒調護太子。」四人既為壽，趨去。高祖目送之，召戚夫人，指四皓曰：「我欲易之，彼四人輔之，羽翼已成，難動矣。呂后真而主矣。」太子得以為重。